<classify> WAFANYABIASHARA wa mifugo wanayoipeleka Kenya wameiomba serikali kuwapunguzia tozo ya mifugo hiyo kutoka Sh 30,000 kwa ngombe mmoja hadi Sh 15,000 na kwa mbuzi kutoka Sh 7,500 hadi Sh 4,500.Ombi hilo limetolewa jana na Mwenyekiti wa wafanyabiashara hao, Saruni Laizer mbele ya Kamati ya Kudumu ya Bunge ya Kilimo, Mifugo na Umwagiliaji ambayo iliongozana na Naibu Waziri wa Mifugo na Uvuvi, Abdallah Ulega pamoja na Katibu Mkuu wa wizara hiyo, Profesa Elisante ole Gabriel. Laizer alisema hivi sasa wafanyabiashara wameshindwa kuleta mifugo kwenye mnada huo kutokana na tozo kubwa inayotozwa na Wizara ya Mifugo na Uvuvi.Alisema awali kabla ya wizara kuchukua mnada huo kutoka kwa Halmashauri ya Wilaya ya Longido kwa siku yalikuwa yanaingia magari 25 ya ngombe na magari 30 ya mbuzi, lakini kutokana na tozo kubwa kwa siku linaingia gari moja la ngombe na gari nne za mbuzi. Alisema mnada huo ambao wafanyabiashara kutoka mikoa sita nchini ikiwemo Kanda ya Kaskazini walikuwa wanautumia kama kituo cha kusafirishia mifugo kwenda Kenya, serikali isipochukua hatua za haraka za kupanga tozo rafiki, mnada huo utakufa.Tuliwahi kulalamika juu ya tozo hizi kuwa ni kubwa na kwamba siyo rafiki kwa wafanyabiashara, leo mbele ya kamati hii ya Bunge nataka nikuambie kuwa kiatu kinatubana na kinakaribia kuleta kidonda cha kukamua usaha. Naomba nikutahadharishe kuwa ni vyema ukatununulia kiatu kipya kuliko kutumia gharama kubwa ya kuja kutibu kidonda, alisema mwenyekiti huyo.Alisema hivi sasa wafanyabiashara wengi wanatorosha mifugo kwenda nje ya nchi huku serikali ikipata hasara kutokana na tozo kubwa waliyoiweka ambapo hawakushirikisha wafanyabiashara wakati wa kuandaa kanuni hiyo inayotaka wafanyabiashara kulipa tozo hizo kwa ajili ya kupeleka mifugo nje ya nchi. Akizungumza kwa niaba ya wabunge hao wa kamati, Mwenyekiti wa kamati hiyo, Mahamod Mgimwa aliitaka wizara kuwasilisha kwao malalamiko yote ya wafanyabiashara katika mnada huko ili marekebisho ya kanuni hiyo ya kutoza Sh 30,000 kwa ngombe na mbuzi 7,500, ifanyiwe marekebisho kabla ya kuanza kwa bunge la bajeti linalotarajiwa kuanza Aprili 2 mwaka huu.  <topic>: kitaifa 